Silo-krisis: Solidariteit vermaan Eskom oor vaardigheidstekortFoto: GCIS Die vakbond Solidariteit het die kragreus Eskom vandag vir die soveelste keer gewaarsku oor sy ernstige vaardigheidstekort en die onvoldoende instandhouding van sy kragstasies. Solidariteit het Eskom veroordeel en gesê dat die maatskappy vir etlike jare reeds teen die vaardigheidstekorte gewaarsku word en dat daar ŉ uittog van kundiges uit die maatskappy is, maar dat hierdie waarskuwings op dowe ore geval het. Solidariteit se reaksie volg nadat ŉ silo met tonne steenkool by Eskom se Majuba-kragstasie gister ineengestort het en die ganse land nou as ŉ gevolg daarvan, soos gedurende die landswye kragkrisis in 2008, beurtkrag moet verduur. Volgens Deon Reyneke, hoof van die energiebedryf by Solidariteit, waarsku die vakbond Eskom al sedert 2007 oor die gevolge wat sy ernstige vaardigheidstekort en die neem van kortpaaie tydens roetine-instandhouding vir die maatskappy en die ganse Suid-Afrika inhou. Hy sê Solidariteit eis nou die nodige optrede van Eskom. “Die tyd het aangebreek dat Eskom verantwoording moet doen vir sy onwilligheid om aan hierdie kwessies aandag te skenk. Solidariteit sal Eskom daarom versoek om ŉ behoorlike opname van sy huidige vaardigheidspoel te doen en om die ernstige gebreke daarin die hoof te bied. Eskom kan nie nóg ŉ krisis soos gister bekostig nie,” sê Reyneke. Daarbenewens blyk dit dat onproduktiwiteit van werknemers ook ŉ groot struikelblok vir die maatskappy is. Dit het byvoorbeeld onlangs onder Solidariteit se aandag gekom dat slegs ongeveer 13 000 van Eskom se 43 000 werknemers ten volle produktief is. Reyneke meen dít en ander kwessies sal voortdurend voor Eskom se deur gelê word totdat die maatskappy daadwerklik optree om dit op te los. Solidariteit waarsku al ’n geruime tyd lank oor die omvang van die tekort aan ingenieurs en ambagslui in Suid-Afrika. Boonop word ambagslui nie voldoende daarvoor vergoed dat hulle in die behoefte aan skaars vaardighede voorsien nie.